Source: https://www.advokatnawebe.sk/riesene-otazky/75-podlieha-rodicovsky-prispevok-exekucii
Timestamp: 2019-04-19 00:25:01+00:00

Document:
ADVOKATnaWEBE.sk - právne poradenstvo online - Podlieha rodičovský príspevok exekúcii?
Podlieha rodičovský príspevok exekúcii?
Bola voči mne začatá exekúcia na základe toho, že som nezvládala platiť mesačne splátky. Suma sa teraz vyšplhala na 24.000€. Nevládala som mesačne platiť a nie to ešte do 14dní uhradiť takú veľkú sumu. Som momentálne na materskej, t.j. 256€ mesačne. Som osamotená matka, otec dieťaťa mi dáva 150€. Nevlastním žiadny hnuteľný majetok, cenné papiere, vkladné knižky...jediné splácam hypotéku. Chcem sa teda opýtať, môže mi siahnuť exekútor na rodičovský príspevok?
ku Vašej otázke ohľadom exekúcie rodičovského príspevku zaujímame nasledujúce stanovisko:
Podľa § 89 ods. 1 zákona č. 233/1995 Z. z. o súdnych exekútoroch a exekučnej činnosti (Exekučný poriadok) v platnom znrní (ďalej len „EP“) exekúcii zážkami zo mzdy podliehajú okrem mzdy aj iné príjmy, ktoré sú odmenou za prácu prípadne nahrádzajú odmenu za prácu, a ktoré sú v citovanom ustanovení uvedené príkladmo ako „odmeny vyplývajúce z dohody o vykonaní práce, náhrada príjmu pri dočasnej neschopnosti zamestnanca, dávky sociálneho poistenia, dôchodky starobného sporenia a pracovné odmeny členov družstiev.“
Ostatné príjmy, ktoré nespadajú pod citované ustanovenie § 89 ods. 1 EP nemôžu byť predmetom exekúcie zrážkami zo mzdy, avšak je možné ich exekvovať prikázaním tzv. iných peňažných pohľadávok podľa § 105 ods. 1 EP.
Ustanovenie § 111 EP taxatívne určuje, ktoré pohľadávky tejto exekúcii zo zákona nepodliehajú. Podľa § 111 ods. 2 EP „exekúcii nepodliehajú dávka v hmotnej núdzi a príspevky k dávke poskytované podľa osobitného predpisu, dávky sociálnej pomoci alebo peňažný príspevok na kompenzáciu sociálnych dôsledkov ťažkého zdravotného postihnutia a peňažný príspevok za opatrovanie poskytované podľa osobitného predpisu a štátne sociálne dávky, ak osobitný predpis neustanovuje inak.“
Rodičovský príspevok je v zmysle § 1 ods. 2 zákona č. 571/2009 Z. z. o rodičovskom príspevku a o zmene a doplnení niektorých zákonov „štátna sociálna dávka, ktorou štát prispieva oprávnenej osobe na zabezpečenie riadnej starostlivosti o dieťa.“
V nadväznosti na citované ustanovenia § 89 ods. 1 a § 111 ods. 2 EP je teda možné vyvodiť záver, že rodičovský príspevok ako štátna sociálna dávka exekúcii nepodlieha, a to ani pokiaľ ide o exekúciu zrážkami zo mzdy a iných príjmov ani pokiaľ ide o exekúciu prikázaním iných peňažných pohľadávok.

References: § 89
 § 89
 § 105
 § 111
 § 111
 § 1
 § 89
 § 111